b"\n_START_ARTICLE_\nKimberl\xc3\xa9 Williams Crenshaw\n_START_SECTION_\nPrimers anys\n_START_PARAGRAPH_\nNascuda a Canton (Ohio) el 1959. Es va llicenciar a la Universitat Cornell el 1981, es va doctorar en dret a la Harvard Law School el 1984, i va obtenir un m\xc3\xa0ster en dret a la Universitat de Wisconsin el 1985. A Cornell va pert\xc3\xa0nyer a la germandat Quill and Dagger.\n_START_SECTION_\nCarrera\n_START_PARAGRAPH_\nDes de 1986, \xc3\xa9s professora de la Facultat de Dret a la Universitat de Calif\xc3\xb2rnia a Los Angeles on ensenya Drets Humans i Dret constitucional. Va ser la fundadora del moviment intel\xc2\xb7lectual anomenat Teoria Cr\xc3\xadtica de la Ra\xc3\xa7a. El 1991 i 1994, va ser triada Professora de l'Any. A la Facultat de Dret de la Universitat de Wisconsin va obtenir el seu Legum Magister. M\xc3\xa9s tard, va realitzar pr\xc3\xa0ctiques amb la jutgessa Shirley Abrahamson del Tribunal Suprem de Wisconsin._NEWLINE_El seu treball sobre ra\xc3\xa7a i g\xc3\xa8nere va influir en la redacci\xc3\xb3 de la cl\xc3\xa0usula d'igualtat de la Constituci\xc3\xb3 sud-africana. El 2001, va redactar el document preparatori sobre Discriminaci\xc3\xb3 de Ra\xc3\xa7a i G\xc3\xa8nere per a la Primera Confer\xc3\xa8ncia Mundial contra el Racisme i va ajudar a facilitar la inclusi\xc3\xb3 de g\xc3\xa8nere en la Declaraci\xc3\xb3 de Durban. Crenshaw ha estat membre del comit\xc3\xa8 investigador Viol\xc3\xa8ncia contra les Dones de la National Science Foundation, i assist\xc3\xad l'equip legal que represent\xc3\xa0 a Anita Hill contra el jutge Claren Thomas. \xc3\x89s tamb\xc3\xa9 membre fundadora de la Iniciativa de Mitjans de comunicaci\xc3\xb3 de les Dones i comentarista ass\xc3\xaddua al programa de Tavis Smiley de la r\xc3\xa0dio NPR. Crenshaw \xc3\xa9s coneguda pel seu treball a finals dels vuitanta i principis dels noranta, especialment rellevant a l'hora de desenvolupar la idea d'interseccionalitat.\n_START_SECTION_\nInterseccionalitat\n_START_PARAGRAPH_\nKimberle Crenshaw va introduir la teoria de la interseccionalitat a la teoria feminista als anys 1980. A pesar que el concepte en si no era nou, no va ser formalment reconegut fins a la formulaci\xc3\xb3 te\xc3\xb2rica de Crenshaw. La seva inspiraci\xc3\xb3 va comen\xc3\xa7ar mentre era estudiant universit\xc3\xa0ria i es va adonar que la condici\xc3\xb3 del g\xc3\xa8nere en relaci\xc3\xb3 a la ra\xc3\xa7a estava molt poc desenvolupada. Les classes que impartien tem\xc3\xa0tica sobre dones eren exclusivament de literatura i poesia, mentre els homes estaven presents en classes \xc2\xabserioses\xc2\xbb de pol\xc3\xadtica i economia. Nogensmenys, el seu enfocament sobre la interseccionalitat es basa en com el Dret respon a la discriminaci\xc3\xb3 de g\xc3\xa8nere i ra\xc3\xa7a, at\xc3\xa8s que el Dret antidiscriminatori tracta el g\xc3\xa8nere i la ra\xc3\xa7a per separat, les dones afroamericanes i altres dones racialitzades pateixen formes de discriminaci\xc3\xb3 combinades i, si el Dret no \xc3\xa9s capa\xc3\xa7 de combinar ambd\xc3\xb3s aspectes, deixa aquestes dones sense just\xc3\xadcia."